亞歷山大丹尼士Enviro 400

亞歷山大丹尼士Enviro 400係一款由英國亞歷山大丹尼士出嘅兩軸低地台雙層巴士。

第一款Enviro 400喺2005年底亮相，而第二款就喺2014年推出。

2005年版本
Enviro 400可以係用底盤車身一體化設計，配經過改良嘅丹尼士三叉戟2型底盤，而個底盤亦可以配其他車身。Enviro 400車身亦可以配富豪B7TL同埋富豪B9TL底盤。喺2007年初，亞歷山大丹尼士宣佈Enviro 400車身可以配Scania N230UD底盤。

Enviro 400同其他同期產品唔同嘅係架車嘅前輪跨長啲，令架車嘅前軸車轆上面可以裝最多3個位，後來類似設計亦喺佢嘅競爭產品Wright Gemini 2出現。而架車亦可以用新設計嘅油缸去配合直樓梯設計。

2011年，喺歐洲賣嘅Enviro 400車身改到符合歐洲委員會嘅Whole Vehicle Type Approval標準。

一體化嘅Enviro 400/Enviro 400底盤 
睇丹尼士三叉戟2型#Enviro 400底盤。

Enviro 400車身配其他底盤 
2006年底，服務英格蘭南部嘅Solent Blue Line公司接收咗一架配富豪B7TL底盤嘅Enviro 400，不過有呢個配搭嘅巴士只此一架。喺其後嘅Euro Bus Expo 2006車展，有一架油咗英國巴士集團Arriva色、配富豪B9TL底盤嘅Enviro 400樣辦車展出。

第一間買、亦係買得最多配富豪B9TL底盤嘅Enviro 400嘅係服務愛爾蘭都柏林嘅Dublin Bus，佢喺2007至2008年間接收咗50架，2008至2009年間再接收多50架。英格蘭約克郡嘅East Yorkshire Motor Services喺2008年接收咗5架，倫敦嘅London General接收咗3架做試車。

英國巴士集團Stagecoach自2008年起接收咗超過500架配Scania N230UD底盤嘅Enviro 400，牛津嘅Oxford Bus Company亦自2009年起接收31架，服務英格蘭南部嘅Wilts & Dorset亦喺2010年接收咗6架，諾定咸嘅Nottingham City Transport亦喺2014至2015年接收咗62架，2012年開始有第二啲公司接收咗幾架。

2014年新版本 

因應歐盟六型排放標準會喺2014年1月開始生效，亞歷山大丹尼士本來打算喺2013年底推出新一代Enviro 400。不過亞歷山大丹尼士成功申請到英國National Small Series Type Approval，令公司可以喺2014年繼續出配歐盟五型引擎嘅巴士，新一代Enviro 400嘅推出時間亦因而延遲，去到2014年5月先至公佈。

新一代Enviro 400嘅外形有大幅轉變，成架車比上一代配歐盟五型/EEV引擎嘅Enviro 400輕咗幾百公斤。柴油版用嘅引擎係康明斯ISBe-250六氣缸歐盟六型，波箱選擇係Voith DIWA 854.6同埋ZF EcoLife 6HP1203，亦可以揀GKN Gyrodrive柴油/飛輪混合驅動系統；油缸由原本可以揀兩款變成得返一款，擺喺司機位後面。同上一代一樣，新一代Enviro 400有三隻長度可以揀，包括10.3米、10.9米同埋11.5米，後來多咗全長10.5米版。

2014年底，配康明斯ISBe四氣缸歐盟六型引擎同埋BAE Systems HybriDrive柴油/電力混合驅動系統嘅Enviro 400H開始付運。喺2015年，亞歷山大丹尼士推出另一版本嘅Enviro 400柴油/電力混能車，名叫Enviro 400VE。架車喺原本嘅混能系統基礎上，再加上無線叉電系統畀佢喺中途叉電，令佢哋可以大部分時間以全電動模式行車。2019年亞歷山大丹尼士推出Enviro 400ER混能車，佢一樣可以喺部分時間以全電動模式行車，不過唔使再設置無線叉電系統。2020年再推出可以經插頭叉電嘅Enviro 400ER。

至於車身設計，除咗外形之外，亦有唔少嘢變咗。佢嘅樓梯沿用同同廠Enviro 500接近嘅「Square-Case」設計；側邊車窗改用新設計，用簡單工具就可以喺幾分鐘之內安裝或者拆走車窗玻璃；由於油缸擺位關係，司機位後面裝唔到單丁位，而電路板亦裝晒喺上層樓梯位側邊。

2015年9月，亞歷山大丹尼士公開咗Enviro 400H嘅另一版本Enviro 400H City，架車係為倫敦市場而設，車身上層同埋樓梯位形態同New Routemaster相似，而車嘴外形就同Enviro 200MMC相似。2016年呢款車身亦出埋柴油版，稱為Enviro 400 City。

喺2014年3月，Stagecoach宣佈已經訂咗29架新一代Enviro 400，係呢款車第一張對外公佈嘅訂單。其後亞歷山大丹尼士喺5月公佈Oxford Bus Company嘅14架同埋Reading Transport嘅24架巴士訂單。Oxford Bus Company嘅新一代Enviro 400喺2014年9月開始載客，成為第一間營運新一代Enviro 400嘅公司。

Enviro 400MMC車身配其他底盤 
呢隻車身亦可以配富豪B5LH或者Scania NUD巴士底盤。其中後者亦有天然氣版，亦可以揀Enviro 400 City車身款式，全名叫Enviro 400 CBG City。後來Enviro 400 City車身亦可以配喺比亞迪電動雙層巴士底盤上面，稱為Enviro 400 EV。2018年，亞歷山大丹尼士喺Enviro 400MMC車身嘅基礎上，設計出三軸嘅Enviro 400 XLB，配富豪B8L底盤，供應英國本土市場。

Stagecoach喺2015年初率先接收18架Enviro 400車身嘅富豪B5LH巴士，並投放蘇格蘭，同年倫敦嘅Stagecoach London同埋Go-Ahead London都有接收同款巴士。

另外Stagecoach喺2016年初率先接收30架Enviro 400車身嘅Scania N250UD巴士。而行天然氣嘅Enviro 400車身Scania N280UD巴士亦喺2016年亮相，Reading Transport喺2016年底接收5架，係呢款車第一張對外公佈嘅訂單，Nottingham City Transport自2017至2018年接收嘅53架係首批生產嘅Enviro 400 CBG City。

2018年6月，倫敦市長簡世德宣佈訂購68架電動雙層巴士，其中37架係Enviro 400 EV，係呢款車嘅首張訂單，2019年付運。

2018年，蘇格蘭Lothian Buses訂咗42架配亞歷山大丹尼士Enviro 400 XLB車身嘅富豪B8L，第一架喺同年11月亮相，批車喺2019年初投入服務。

Enviro 400官方產品介紹
Enviro 400H官方產品介紹
北美洲開頂版Enviro 400官方產品介紹
Enviro 400MMC官方產品介紹

巴士型號
雙層巴士